Яшчэ адной хібай з’яўляецца наяўнасць высноваў, якія не падмацоўваюцца фактамі, альбо высноваў, якія не вынікаюць з прыведзенай інфармацыі. На с. 53 распавядаецца пра вобраз Сусветнага дрэва і згадваецца будаўнічы абрад, калі ў цэнтры новай хаты “ставілі невялікае дрэўца, рабілі застолле, замовамі і ахвяраваннямі ўшаноўвалі яго і толькі потым працягвалі будаўніцтва. Пазней гэты абрад ператварыўся ў звычай ставіць у доме калядную елку”. Гэта бяздоказная выснова. Калі такое сцвярджаць, то спачатку варта было б абгрунтаваць сувязь будаўнічага абраду з Калядамі, пасля звязаць невядомае дрэўца менавіта з елкай. Але і гэта было б марна, бо вядома, што калядная ялінка – даволі позняе запазычанне з Германіі, а не тутэйшы язычніцкі звычай.